b'\n_START_ARTICLE_\nHauksb\xc3\xb3k\n_START_PARAGRAPH_\nHauksb\xc3\xb3k ( \xe2\x80\x9dHaukrin kirja\xe2\x80\x9d) on laaja, keskiajan islantilainen k\xc3\xa4sikirjoitus, joka on nimetty omistajansa Haukr Erlendssonin (k. 1334) mukaan. Haukr oli islantilainen lainoppinut, joka toimi laamannina ensin Islannissa ja my\xc3\xb6hemmin Norjassa. Valtaosa k\xc3\xa4sikirjoituksesta on laadittu todenn\xc3\xa4k\xc3\xb6isesti vuosien 1306\xe2\x80\x931308 v\xc3\xa4lisen\xc3\xa4 aikana Haukrin oleskellessa Islannissa, osa taas vuoden 1310 paikkeilla tai sen j\xc3\xa4lkeen. Haukr on itse kirjoittanut suuren osan k\xc3\xa4sikirjoituksesta, mink\xc3\xa4 lis\xc3\xa4ksi kirjoittamiseen on osallistunut my\xc3\xb6s muutama muu, todenn\xc3\xa4k\xc3\xb6isesti islantilainen ja norjalainen tai f\xc3\xa4rsaarelainen kirjuri.\n_START_SECTION_\n\xe2\x80\x9dHaukrin kirjan\xe2\x80\x9d erityispiirteit\xc3\xa4\n_START_PARAGRAPH_\nHauksb\xc3\xb3k sis\xc3\xa4lt\xc3\xa4\xc3\xa4 (keskiajan n\xc3\xa4k\xc3\xb6kulmasta katsottuna) historiallisia, Islannin varhaishistoriaan ja Skandinavian muinaiseen menneisyyteen liittyneit\xc3\xa4 saagoja (islantilaissaagoja ja muinaissaagoja) sek\xc3\xa4 latinankielisten historianteosten k\xc3\xa4\xc3\xa4nn\xc3\xb6ksi\xc3\xa4 (antiikkisaagoja), edda-runoutta (V\xc3\xb6lusp\xc3\xa1) ja teologiaa, filosofiaa, maantiedett\xc3\xa4, luonnonhistoriaa, ajanlaskua sek\xc3\xa4 matematiikkaa ja keskiaikaista l\xc3\xa4\xc3\xa4ketiedett\xc3\xa4 (esim. humoraalioppia) k\xc3\xa4sittelevi\xc3\xa4 tekstej\xc3\xa4. Kokonaisuutena Hauksb\xc3\xb3k on ollut vaikuttava henkil\xc3\xb6kohtainen kirjasto. Kootessaan k\xc3\xa4sikirjoitusta Haukrin esikuvana on voinut olla jokin vastaava eurooppalainen k\xc3\xa4sikirjoitus, mahdollisesti Lambert Saint-Omerilaisen  1000-luvun lopulla ja 1100-luvun alussa laatima ensyklopedinen, keskiajan tieteellisi\xc3\xa4 ja oppineita tekstej\xc3\xa4 summaava kokoelmateos Liber floridus (\xe2\x80\x9dKukkien kirja\xe2\x80\x9d).\n_START_SECTION_\nSis\xc3\xa4lt\xc3\xb6\n_START_PARAGRAPH_\nKeskiajalla Hauksb\xc3\xb3k-k\xc3\xa4sikirjoitus oli viel\xc3\xa4 yhten\xc3\xa4inen, mutta my\xc3\xb6hemmin se jaettiin kolmeksi erilliseksi k\xc3\xa4sikirjoitukseksi, AM 371 4to,  AM 544 4to ja  AM 675 4to. Hauksb\xc3\xb3kin alkujaan yli kahdestasadasta lehdest\xc3\xa4 on s\xc3\xa4ilynyt vain 141.  Hauksb\xc3\xb3kin tunnettu sis\xc3\xa4lt\xc3\xb6 on seuraava (tahojen Landsb\xc3\xb3kasafn \xc3\x8dslands, Stofnun \xc3\x81rna Magn\xc3\xbassonar sek\xc3\xa4 Den arnamagn\xc3\xa6anske samling yll\xc3\xa4pit\xc3\xa4m\xc3\xa4n Handrit.is -sivuston mukaan):'